Nytårsaften 1973 viste DR '90-års fødselsdagen' for første gang, men efter udsendelsen var rullet over danskernes skærme for femte nytårsaften i træk i 1985, mente DR, at det var tid til at prøve noget andet.

Det udløste imidlertid en telefonstorm fra utilfredse seere.

- Så kom ramaskriget, og vi var jo ikke derude (i Danmarks Radio, red.) nytårsaften. Men der sad en enkelt dame, som tog telefonerne, og hun sagde, at det hele brød sammen, fortæller Henrik Wolsgaard-Iversen, der er tidligere underholdningschef i DR.

- Næste dag blev telefonerne ved med at ringe, og aviserne skrev "Skandale! Ramaskrig!", siger han.

Myten '90-års fødselsdagen' vabber man ikke af

I aften klokken 23.40 vises '90-års fødselsdagen' dermed for 35. gang på DR.

- Der er noget myte i '90-års fødselsdagen', og myter kan man ikke sådan vabbe af, siger han, mens han laver en fejende bevægelse med sin hånd.